ગુજરાત ભરમાં પોલીસ પર હુમલાની ઘટના વધી રહી છે આવો એક વધુ બનાવ રાજકોટમાં સામે આવ્યો હતો. રવિવારે મોડી સાંજે સેશન્સ કોર્ટ નજીક ફરજ બજાવી રહેલા ટ્રાફિક જવાન ઉપર એક બાઇક ચાલકે હુમલો કરીને ટ્રાફિક જવાનના ગુપ્તાંગ તથા મોં ઉપર ફટકા માર્યા હતા. 42 વર્ષીય ટ્રાફિક જવાન રાજેન્દ્રભાઇ મનસુખભાઇ ચાવડિયાએ બાઇક ચાલક પાસે લાઇસન્સ જોવા માંગ્યું હતું ત્યારે આ ઘટના બની હતી. ગુપ્તાંગના ભાગે ઇજા થતા ટ્રાફિક જવાનને સારવાર માટે ખસેડવામાં આવ્યા હતા અને બનાવ બાદ હુમલાખોર ભાગી ગયો હતો. જોકે એ ડિવિઝનના ફોજદાર એલ.એલ.ચાવડા, શિવરાજસિંહ, હાર્દિકસિંહ સહિતના સ્ટાફે બનાવના બે કલાકની અંદર જેક્સન નામના હુમલાખોરને ઝડપી પાડ્યો હતો.